የተመድና የዓለም ባንክ የስራ ኃላፊዎች አዲስ አበባ ገቡ
 የመንግስታቱ ድርጅት ዋና ጸሐፊ ባን ኪ ሙን እና የአለም ባንክ ፕሬዝዳንት ጂም ዮንግ ኪም በኢትዮጵያ ለሁለት ቀናት ይፋዊ የስራ ጉብኝት ለማድረግ አዲስ አበባ ገቡ።ዋና ጸሐፊ ባን ኪ ሙን አዲስ አበባ ቦሌ አለም አቀፍ አውሮፕላን ጣቢያ ሲደርሱ የውጭ ጉዳይ ሚኒስትር ዶክተር ቴድሮስ አድሐኖም እና ሌሎች ከፍተኛ ዲፕሎማቶች ተቀብለዋቸዋል።ሚስተር ባን ለምስራቅ አፍሪካ የልማት በይነ መንግስታት/ኢጋድ/ አባል ሀገራት በአፍሪካ ቀንድ ሰላም፣ መረጋጋትና ልማት ዙሪያ አዲስ ኢኒሼቲቭ ያቀርባሉ ተብሎ ይጠበቃል።ዋና ጸሃፊው በደቡብ ሱዳንና በአፍሪካ ቀንድ ክፍለ አህጉር የሰላምና ጸጥታ ዙሪያ ዛሬ ከጠቅላይ ሚኒስትር ሃይለማርያም ደሳለኝ ጋር ለመምከር ቀጠሮ ይዘዋል።የአለም ባንክ ፕሬዝዳንት ጂም ዮንግ ኪም ትናንት አዲስ አበባ መግባታቸው ይታወሳል።ለመጀመሪያ ጊዜ ኢትዮጵያን እየጎበኙ ያሉት የአለም ባንክ ፕሬዝዳንት በቆይታቸው በአለም ባንክና በተመድ ድጋፍ እየተከናወኑ ያሉ የልማት ስራዎችን እንደሚጎበኙ ይጠበቃል።